CELEX: 62003TJ0285(01)
Responsabbiltà mhux kuntrattwali
Agrikoltura
Organizzazzjoni komuni tas-swieq tal-prodotti tal-frott u l-ħxejjex ipproċessati
Għajnuna għall-produzzjoni tal-prodotti pproċessati tat-tadam
Metodu ta’ kalkolu tal-ammont
Sena tal-marketing 2000/2001
Evalwazzjoni tad-dannu

Rikors għad-danni intiż li jikkumpensa d-dannu li r-rikorrenti allegatament batew minħabba l-metodu adottat għall-kalkolu
tal-ammont tal-għajnuna għall‑produzzjoni skont ir-Regolament (KE) Nru 1519/2000 tal-Kummissjoni, tat‑12 ta’ Lulju 2000, li
jistabbilixxi, għas-sena tal-marketing 2000/2001, il-prezz minimu u l-ammont tal-għajnuna għal prodotti tat-tadam ipproċessat
(ĠU L 174, p. 29).
Dispożittiv
1)
Il-Kummissjoni hija kkundannata tħallas lil Agraz, SA u lis-86 kumpannija oħra li isimhom jidher fl-Annessi I u II, kumpens
korrispondenti għal żieda ta’ 15.54 % tal-ammont tal-għajnuna għall-produzzjoni li huma kienu rċevew għas sena tal-marketing
2000/2001, kif stabbilit mill-Anness II tar‑Regolament Nru 1519/2000.
2)
Dan il-kumpens huwa evalwat mill-ġdid b’interessi kumpensatorji, li jibdew jiddekorru mill-ħlas effettiv tal-għajnuna lil
kull rikorrent u sakemm tingħata l-preżenti sentenza, bir-rata stabbilita mill-BĊE għall‑operazzjonijiet prinċipali ta’ rifinazjament,
miżjuda b’żewġ punti, fir-rigward tar-rikorrenti li isimhom ma jidhirx fl-Anness I, u bir-rata ta’ inflazzjoni annwali kkonstatata,
għall-perijodu kkonċernat, mill-Eurostat fl-Istati Membru fejn huma stabbiliti, fir-rigward tar-rikorrenti li isimhom jidher
fl-Anness II.
3)
Il-kumpens, kif evalwat mill-ġdid, għandu jiġi miżjud bl-interessi moratorji, li jibdew jiddekorru minn meta tingħata l-preżenti
sentenza sal‑ħlas sħiħ, bir-rata stabbilita mill-BĊE għall-operazzjonijiet prinċipali ta’ rifinanzjament, miżjuda b’żewġ punti.
4)
Agraz u s-86 kumpannija oħra, li isimhom jidher fl-Annessi I u II, għandhom ibatu żewġ partijiet minn ħamsa tal-ispejjeż tagħhom
quddiem il‑Qorti tal Prim’Istanza u l-Qorti tal-Ġustizzja.
5)
Il-Kummissjoni għandha tbati l-ispejjeż tagħha u tliet partijiet minn ħamsa tal-ispejjeż ta’ Agraz u s-86 kumpannija oħra,
li isimhom jidher fl-Annessi I u II, quddiem il-Qorti tal-Prim’Istanza u l-Qorti tal-Ġustizzja.